รัฐบาลไทย-ข่าวทำเนียบรัฐบาล-ป.ป.ส. เผยรายงานของ UNODC ระบุว่าสถานการณ์ยาเสพติดในเอเชียตะวันออกเฉียงใต้ ต้องจับตามองใกล้ชิด หลังสถานการณ์โควิด-19 ราคายาเสพติดถูกลงทั่วอนุภูมิภาค [กระทรวงยุติธรรม]
วันจันทร์ที่ 18 พฤษภาคม 2563
ป.ป.ส. เผยรายงานของ UNODC ระบุว่าสถานการณ์ยาเสพติดในเอเชียตะวันออกเฉียงใต้ ต้องจับตามองใกล้ชิด หลังสถานการณ์โควิด-19 ราคายาเสพติดถูกลงทั่วอนุภูมิภาค [กระทรวงยุติธรรม]
ป.ป.ส. เผยรายงานของ สํานักงานว่าด้วยยาเสพติดและอาชญากรรมแห่งสหประชาชาติ (UNODC) ระบุว่าสถานการณ์ยาเสพติดในเอเชียตะวันออกเฉียงใต้ ต้องจับตามองใกล้ชิด หลังสถานการณ์โควิด-19 ราคายาเสพติดถูกลงทั่วอนุภูมิภาค
ป.ป.ส. เผยรายงานของ สํานักงานว่าด้วยยาเสพติดและอาชญากรรมแห่งสหประชาชาติ (UNODC) ระบุว่าสถานการณ์ยาเสพติดในเอเชียตะวันออกเฉียงใต้ ต้องจับตามองใกล้ชิด หลังสถานการณ์โควิด-19 ราคายาเสพติดถูกลงทั่วอนุภูมิภาค เคมีภัณฑ์สารตั้งต้นที่ใช้ผลิตมีความหลากหลายและยังคงเข้าสู่แหล่งผลิตอย่างต่อเนื่อง ขบวนการค้าเปลี่ยนเส้นทางลําเลียง ส่วน ป.ป.ส. ระบุจะแก้ปัญหาได้ทุกประเทศต้องร่วมมือกัน ควบคู่ลดความต้องการในประเทศ
นายนิยม เติมศรีสุข เลขาธิการ ป.ป.ส. กล่าวว่าเมื่อวันที่ 15 พฤษภาคม 2563 ได้มอบหมายให้ พันตํารวจโท ไพศิษฎ์ สังคหะพงศ์ รองเลขาธิการ ป.ป.ส. ร่วมกับสํานักงานว่าด้วยยาเสพติดและอาชญากรรมแห่งสหประชาชาติ (UNODC) แถลงรายงานสถานการณ์ยาเสพติดชนิดสังเคราะห์ในภูมิภาคเอเชียตะวันออก – อาเซียน (Synthetic Drugs in East and Southeast Asia: latest developments and challenges) ที่สมาคมผู้สื่อข่าวต่างประเทศแห่งประเทศไทย (FCCT) อาคารมณียา
​ในการแถลง นายเจเรมี ดักลาส ผู้แทน UNODC ประจําภูมิภาคเอเชียตะวันออกเฉียงใต้และแปซิฟิก ได้สรุปแนวโน้มสถานการณ์การลักลอบค้ายาเสพติดในปัจจุบัน พบว่าการแพร่ระบาดของโรคติดเชื้อไวรัสโครานา 2019 (Covid - 19) ส่งผลกระทบในวงจํากัดต่อตลาดยาเสพติดในภูมิภาคเอเชียตะวันออกและเอเชียตะวันออกเฉียงใต้ เนื่องจากยังมีการลักลอบค้าเคมีภัณฑ์และสารตั้งต้นได้อย่างต่อเนื่อง มีการรวมกลุ่มการผลิตยาเสพติดชนิดสังเคราะห์บริเวณตอนใต้ของอนุภูมิภาคลุ่มแม่น้ําโขง มีการเพิ่มการผลิตไอซ์มากขึ้น องค์กรอาชญากรรมมีความยืดหยุ่นและสามารถปรับตัวต่อสถานการณ์โดยการปรับเปลี่ยนเส้นทางการลักลอบค้ายาเสพติดและวิธีการสังเคราะห์สารเสพติด โดยพบแนวโน้มการลักลอบค้ายาเสพติดทางทะเลเพิ่มมากขึ้น มีการใช้เคมีภัณฑ์สารตั้งต้นที่หลากหลายมากขึ้น แต่ตรวจยึดได้น้อยมาก ราคาเมทแอมเฟตามีนลดลงต่ําที่สุดเท่าที่เคยมีมา ทําให้ผู้ค้าปลีกและผู้เสพมีกําลังซื้อเพิ่มมากขึ้น และล่าสุดพบการซื้อขายโอปิออยด์ชนิดสังเคราะห์ในตลาดค้ายาเสพติดของภูมิภาคนี้ นอกจากนี้ยังได้เสนอปัจจัยสําคัญที่จะต้องติดตามอย่างใกล้ชิด 3 ประการ ได้แก่ ราคายาเสพติด (Price) ความบริสุทธิ์ของยาเสพติด (Purity) และ เคมีภัณฑ์และสารตั้งต้น (Precursor Chemicals) ทั้งยังได้กล่าวว่า ประเทศไทยและประเทศต่าง ๆ ในภูมิภาคประสบปัญหาการลักลอบค้ายาเสพติดชนิดสังเคราะห์จากแหล่งผลิตในพื้นที่สามเหลี่ยมทองคํา ประเทศไทยได้ตระหนักถึงความท้าทายนี้และได้เน้นย้ําการเสริมสร้างความร่วมมือระดับภูมิภาคและระหว่างประเทศในการแก้ไขปัญหายาเสพติด
สําหรับ พ.ต.ท.ไพศิษฎ์ สังคหะพงศ์ รองเลขาธิการ ป.ป.ส. ในฐานะโฆษก สํานักงาน ป.ป.ส. ได้สรุปถึงภาพรวมสถานการณ์ยาเสพติดในประเทศไทยว่า การแพร่ระบาดของเชื้อไวรัสโควิด – 19 (COVID – 19) มีผลให้ไทยเพิ่มมาตรการการควบคุมตามแนวชายแดนมากขึ้น ซึ่งเท่ากับเป็นการเพิ่มมาตรการสกัดกั้นยาเสพติดไปพร้อม ๆ กัน ทําให้ขบวนการค้ายาเสพติดต้องปรับเปลี่ยนทั้งช่องทาง เส้นทาง และวิธีการลําเลียงยาเสพติด นอกจากนี้ ยังพบการใช้ช่องทางออนไลน์ควบคู่ไปกับการใช้บริการขนส่งทางพัสดุไปรษณีย์ในการค้ายาเสพติดเพิ่มสูงขึ้น และจากการที่ประเทศไทยและภูมิภาคเอเชียตะวันออกเฉียงใต้ กําลังประสบปัญหาการลักลอบค้ายาเสพติดชนิดสังเคราะห์จากแหล่งผลิตในพื้นที่สามเหลี่ยมทองคํา รัฐบาลปัจจุบันได้ให้ความสําคัญกับความร่วมมือระหว่างประเทศในลุ่มแม่น้ําโขงในการป้องกันและแก้ไขปัญหายาเสพติด โดยประเทศไทยได้เสนอแผนปฏิบัติร่วมสามเหลี่ยมทองคํา 1511 เพื่อเสริมสร้างความร่วมมือในการสกัดกั้นยาเสพติดและสารตั้งต้นยาเสพติดในพื้นที่สามเหลี่ยมทองคํา ซึ่งได้มีการปฏิบัติมาตั้งแต่เดือนธันวาคม 2562 และมีความคืบหน้าตามลําดับ
เลขาธิการ ป.ป.ส. กล่าวตอนท้ายว่า ประเทศไทยได้รับการยอมรับไม่เพียงแต่ความตั้งใจอย่างแน่วแน่ในการแก้ไขปัญหายาเสพติดในประเทศและความมีส่วนร่วมในภูมิภาคจากทั้งระดับสากล ภูมิภาค และอนุภูมิภาค แต่ยังได้รับการยอมรับในด้านการกําหนดกลยุทธ์และแนวทางการแก้ไขปัญหาร่วมกันระหว่างประเทศ ทั้งนี้ เป็นผลมาจากนโยบายและการสนับสนุนของรัฐบาล พลเอก ประยุทธ์ จันทร์โอชา นายกรัฐมนตรี และการนํานโยบายสู่การปฏิบัติของ นายสมศักดิ์ เทพสุทิน รัฐมนตรีว่าการกระทรวงยุติธรรม อีกทั้งความร่วมมือของหน่วยงานความมั่นคงทุกหน่วยงาน ทั้งพลเรือน ตํารวจ ทหาร จึงขอให้พี่น้องประชาชนมีความมั่นใจว่ารัฐบาลจะทําทุกวิถีทางเพื่อลดความรุนแรงของปัญหายาเสพติดในประเทศโดยลดผู้เข้าไปเกี่ยวข้องกับยาเสพติดในทุกมิติ เพื่อทําให้สังคมไทยเป็นพื้นที่ปลอดภัย